text: Omkring 400 flygtninge kørt til Fredericia i busser
  14 september 2015 kl. 15.32
  Otte busser er indtil videre kørt fra Flensborg til Fredericia med flygtninge mandag. Det svarer til op mod 400 flygtninge, der har taget turen nordpå i bus frem for i de tog, der har været for fyldte til at tage flere passagerer.
  Ifølge TV SYDs oplysninger, er der i løbet af mandag kommet ikke mindre end otte busser fra Flensborg til Fredericia. De har været fyldt med flygtninge, som ikke har kunnet komme med de tog, der er gået samme vej.
  Dermed er banegården i Fredericia i dag blevet et trafikalt knudepunkt for de mange flygtninge, der i disse dage rejser enten til eller gennem Danmark. Her har de omkring 400 flygtninge kunnet stå af bussen og tage med tog videre til det sted, de er på vej hen.
  